Gudstjenesteressurser om barns rettigheter

* To prekenforslag
* Forbønn
* Samlingsbønn
* Salmeforslag

**Prekenforslag 1, Matt 18,1-5 – av prost Marit Bunkholt**

*(Skrevet i forbindelse med åpningsgudstjeneste for ansatte i Nordre Aker prosti august 2019)*

Da jeg var barn kunne foreldre gi barn i Norge ris. Jeg har en vag erindring av å ha fått ris en gang, men erindringen er virkelig vag, og jeg kan ikke huske at dette gjorde særlig inntrykk. Heldigvis. Vi vet mye om hva det kan bety for barn å vokse opp med vold, hvordan det preger et menneske negativt og hvordan vold kan avle vold. Vold mot barn som del av oppdragelsen ble forbudt i Sverige i 1979, de var det første landet i verden som gjorde dette. Norge og andre land har fulgt etter. Men vold mot barn i oppdragelsens navn er stadig tillatt mange steder. Barn er fortsatt utsatt for voksnes maktovertak.

Ti år etter at Sverige forbød vold mot barn kom FNs konvensjon om barns rettigheter. Barnekonvensjonen fyller 30 år i år. Konvensjonen skal sikre barns rettigheter i verden, og er den av våre menneskerettighetskonvensjoner som har fått størst tilslutning, uten at det betyr at alle barn har det godt, eller at barn alltid tas på alvor som hele mennesker. Kirkenes verdensråd samlet seg i 2013 om barns rettigheter som et viktig, økumenisk samarbeidsområde. De peker på tre anliggender – som også er barnekonvensjonens anliggender: Lytt til barn. Beskytt barn. Ta vare på jorda.

Lytt til barn. Barn har rett til si sin mening om seg og sitt liv, men også om oss og våre liv, om skole, kirke, teologi, hverdagsliv, relasjoner. Barn har rett til å bli hørt og ta plass.

Beskytt barn. Barn er utsatt. Barn løper ut i veien uten å tenke. For en voksen er det lettere å skade barn enn en annen som er voksen og like stor og sterk som en selv. Barn kan ikke ta vare på seg selv i samme grad som en voksen kan.

Ta vare på jorda. Barnas framtid er avhengig av at vi tar grep nå.

I alle våre møter med barn, er barnekonvensjonen og Kirkenes verdensråds tre punkter viktige å ha med seg i bakhodet. La oss også ta med oss denne teksten fra Matteusevangeliet:

**«Nettopp da kom disiplene og spurte Jesus: «Hvem er den største i himmelriket?»  Da kalte han til seg et lite barn, stilte det midt iblant dem og sa: «Sannelig, jeg sier dere: Uten at dere vender om og blir som barn, kommer dere ikke inn i himmelriket. Den som gjør seg selv liten som dette barnet, han er den største i himmelriket. Og den som tar imot et slikt lite barn i mitt navn, tar imot meg.»**

Hva hører dere her?

Jeg hørte først om et forbilde, men på en måte som nesten ble en slags romantisering av barn. Se her – dette uskyldige og rene barnet skal være deres forbilde. Legg av all voksen tenkning og strategisk handling, vi må alle bli som barn igjen, ta fram vår barnlige uskyld og naivitet og leve etter den.

Deretter så jeg det utsatte og sårbare barnet. Og hørte kallet om å ta vare på dette barnet, men også påminnelsen om at slik barn er avhengige av oss i sin sårbarhet, slik er vi alle avhengige av hverandre, av fellesskapet.

Til slutt så jeg barnets mangel på makt, og hørte Jesus stille et tydelig krav til meg og oss alle: Spørsmålet om hvem av oss som er størst – og dermed mektigst – er ikke relevant. Barnet uten makt viser oss hvordan våre relasjoner skal være. Jesus forkynte i sin tid – og inn i vår tid – en helt ny tankegang: Det er ikke slik at makt og menn skal herske i verden, her er det kvinner, barn og menn, unge og gamle, syke og friske, kjente og ukjente – alle - skulder ved skulder. Makten skal erstattes av gjensidig kjærlighet og styrkende solidaritet.

Gammelt nytt fra Jesus er ganske ferske nyheter her hos oss, i kirke og samfunn. Foreldrenes voldelige makt over barn var common sense i min barndom. Vi har sånn sett som samfunn ganske nylig gjenoppdaget hva Jesus snakket om for 2000 år siden. På kirkens kant kom det omtrent samtidig også nye tanker om barn. Dagny Kaul, pioner i norske barneteologi, forteller hvordan barneteologi i Norge ble født på syttitallet - da kvinner for første gang forsket i teologien og fødte barn parallelt. Hun skriver: «Min barneteologi sprang ut av en sjokkartet opplevelse da jeg som småbarnsmor og forsker i systematisk teologi oppdaget at barnet var stengt ute av teologien.» Barneteologien førte til den kirkelige oppdagelsen av at barn ikke er objekter for voksnes handlinger, men selvstendige subjekter og hele mennesker – helt fra starten av livet. Dette gjelder selvsagt også barnet som kirkemedlem.

Hva kan det bety? Hvordan tas barn alvorlig som troende? Det er et spørsmål til oss, og det er neimen ikke noe enkelt spørsmål. Vi må ta innover oss at barnet er vår neste, vår likeverdige partner, annerledes i kropp og tanke og livssituasjon, men likevel en vi står ved siden av og sammen med, på like linje med hvordan vi står ved siden av og sammen med en annen voksen.

Vi skal synge to salmer under prekenen i dag. Det er to dåpssalmer, to forskjellige teologiske uttrykk for kirkens tanker om barns liv i verden. Den ene har jeg oppdaga og blitt glad i ganske nylig, den andre har jeg sunget hele livet og er lei av. I dag ser jeg dem begge med litt nye øyne, og inviterer dere inn i min salmetitting. Jeg skal gi dere en kort kommentar til hver av dem – og så er det selvsagt også mye mer og mye annet å si om disse salmene.

La oss ta den første nå, den jeg er glad i, N13 591.

Omkvedet i denne salmen gjentar med litt andre ord dagens bibeltekst: Ingen er himmelen så nær som barnet han tar i sin favn. Trygt innafor, godt sagt. Men samtidig ser jeg nå med mitt skjerpede barneteologiske blikk at dette er en salme om barn som ikke kan være så lett å synge når en er et barn. Storebror som er med ved dåpen er selv et barn – hvordan er det å synge om seg selv på denne måten? Den er vel heller en typisk voksensalme om barn, det er den voksnes ettertanker ved synet av barnet. Indirekte kan det skape respekt for barnet, men vi står også i fare for å bli i undringen og aldri komme videre. Jeg håper den er en god salme for voksne – for å feste blikket klokt på barnet, se vårt ansvar og for å se vår egen litenhet. Men om den er god salme for barn, at vi kan synge den sammen på tvers av generasjoner, det er jeg neimen ikke sikker på.

La oss ta den andre; N13 582.

Ingen kan anklage denne salmen for barnevennlig språk, men jeg har lært den utenat som barn, sunget den på skolen og i kirken. Jeg gjenoppdager den nå som en salme som tar barnets stemme på alvor, og som samtidig setter meg som voksen tilbake til min egen barndom og dagens barns utfordringer. Jeg-språket i salmen betyr plutselig alt for meg, barn og voksne synger «jeg» sammen. Barnet får snakke for seg selv, syngende, jeg får snakke fra mitt sted. Vi kan møtes i felles sang, med forskjellige erfaringer, med forskjellig ansvar og ståsted. Men sammen i en samtale med Jesus om livet. Så er det sider ved denne salmen som også er verdt å kritisere – som forestillingen om Gud som bærer hele familien trygt, sett nedenfra kan den være tung å svelge hvis far eller mor er blitt borte, død eller forsvunnet på annet vis.

Da må vi vende tilbake til møtet mellom oss – møtet mellom oss og barna. Vi må holde kontakten, ikke overlate barn eller voksne til seg selv og til sine vanskelige tanker. Vi må snakkes, tenke sammen, holde sammen – vi skal sammen håndtere troen på at Gud bærer alle trygt, men at noen likevel kan bli borte for oss. Vi mister hverandre, men vi kan likevel stole på Gud, og vi må våge å stole på hverandre. Salmeord og bibelord synges og leses på et sted og i en tid, og vi må tolke dem sammen fra vårt sted.

Lytt til barn, beskytt barn. Ta vare på jorda. Våre tre forpliktelser i et fellesskap som streber etter relasjoner hvor vi ikke tar makt over hverandre og hvor vi virkelig snakker sammen, på alvor.

Lytt til barn. Lytt til gutten som ropte at keiseren ikke har klær, lytt til Greta Thunberg, hør hobbitene ta ansvaret framfor maktens menn. Hør barnas teologiske refleksjoner, hva sier de selv om Jesus? Om dåp og kirkegang, om vennskap og kjærlighet? Hvordan beveges jeg i min tro av en samtale med barn om tro?

Beskytt barn. Flyktninger, barn av IS-foreldre, barn som lever med vold. Vi kan ikke fortsette å overse dem, vi må rope til våre politikere at dette kan vi ikke tåle! Ta imot, hent hjem, ta grep! Og helt hjemme: Barn som kjøres til skolen og som ser foreldrene nesten kjøre ned barna som går til samme sted. Barna som plager hverandre ute på lekeplassen. Det er nok å ta fatt i. Nabokjerringer, politikere, kirkefolk, foreldre. Vi er mange som kan stå sammen.

Ta vare på jorda. Barna våre og deres barn igjen trenger skog, vann, biologisk mangfold, godt og tjenlig vær.

**Jesus sa: Uten at dere vender om og blir som barn, kommer dere ikke inn i himmelriket. Den som gjør seg selv liten som dette barnet, han er den største i himmelriket. Og den som tar imot et slikt lite barn i mitt navn, tar imot meg.**

Å bli som barn igjen. Det betyr ikke å legge bort den voksnes tanker og erfaringer, den voksne kroppen eller voksnes ansvar. Men det kan bety å ta tilbake det blikket vi engang hadde, og som barna nå har. Blikket nedenfra – der en ser opp på store kropper som går fort overalt. Det kan bety å ta alvorlig vår følelse av avhengighet som fortsatt sitter i siden barndommen. Se at himmelrik er å bli tatt imot, tatt vare på, bli hørt, slippe maktovergrep.

**Kilder til prekenen**

Om trosopplæring og barns rettigheter: <https://ressursbanken.kirken.no/nb-NO/2018_temp/barnerettigheter/>

Dokumentet *Kirkens ansvar for barns rettigheter. Menigheter sammen om rettferd og fred for barn.* Utgitt av Kirkenes verdensråd og Unicef, norsk utgave 2018: <https://ressursbanken.kirken.no/contentassets/6f666c6b46b647c1a23b95c79a2c8f3a/barnrettigheter_infobrosjyre_trykk-2.pdf>

Artikkelen *«Skjønte dere ikke at jeg måtte være i min Fars hus?» Premisser for en grenseoppgang mellom barneteologi og religionspedagogikk* av Dagny Kaul i boka «Barneteologi og kirkens ritualer», Det praktisk-teologiske seminars skriftserie nr.14 (2007)

*Aldrig våld*. Astrid Lindgrens tale ved mottakelsen av de tyske bokhandlernes fredspris i 1978. Utgitt på nytt i 2018 på forlaget «Astrid Lindgren text» ([www.astridlindgrentext.se](http://www.astridlindgrentext.se)) med forord av Marta Santos Pais, FNs særskilte utsending i arbeidet mot vold mot barn, og etterord av Thomas Hammarberg, rådgiver i menneskerettighetsspørsmål og medlem av den første FN-komiteen for barns rettigheter.

**Prekenforslag 2, Mark 10,13-16 – for barn og hele menigheten**

*(Prekenen er skrevet av Sandra Fröhling, hentet fra Nachhaltig durch das Kirchenjahr, EKD – Evangelische Kirche Deutschland. Oversatt fra tysk av Silke Pahlke.)*

**Materiell:** Byggeklosser, figurer i forskjellig størrelse, tøy m.m. til å bygge et landskap med by (hus, bymur, byport). Alternativt kan fortellingen illustreres med enkle bilder. Teksten kan også brukes som manus for en enkel dramatisering. Bruk i så fall enkle markeringer for å skille barna og disiplene fra Jesus og andre voksne.

**Introduksjon**

Samtale om *Dette er ikke noe for barn. Du er alt for liten til å være med på dette. Voksenprat.*

*I hvilke situasjoner hører barna dette?*

*Er det bare barna som hører dette eller finnes det andre grupper?*

*Hvordan føles det?*

*Hva gjør barna (og andre) når de hører noe av dette?*

*Sier vi dette også her i kirken?*

**Fortelling og fordypning**

Jesus er på tur sammen med vennene sine. I dag er de i denne byen. Det er tidlig om morgenen og mange mennesker er kommet allerede. Alle vil se Jesus og høre på ham. Alle vil få et glimt av ham. Menneskene står tett rundt Jesus – som en mur.

*Plasser Jesus, disiplene og andre figurer slik at de står som en mur rundt Jesus.*

Det er også noen barn der. De leker og springer rundt.

*Plasser barnefigurer rundt de andre.*

Det sprer seg raskt at Jesus er i byen. Alle forteller det til dem de møter: Jesus er i byen!

*Evt. en runde hviskeleken med setningen «Jesus er i byen!» Den siste personen sier setningen høyt. Ved dramatisering skjer dette på scenen.*

Jesus er i byen! – Mødre og fedre hører det også. De løper med en gang for å hente barna sine. Kom, fort! Kom hit! De bringer barna til Jesus, de minste barna, som ikke kan gå enda, blir båret. Foreldrene ønsker at barna kan se og høre Jesus. De ønsker at Jesus velsigner dem.

Foreldrene og barna løper til Jesus, men de blir stoppet av muren med andre mennesker. Vennene til Jesus ser at det kommer foreldre med barn, og de blir sinte. De sier: Nei, her kan dere ikke være. Dette her er ikke noe for dere!

Barna prøver å komme gjennom. Foreldrene sier: Vær så snill, la dem komme frem.

*Plasser disippelfigurer imellom barna og foreldre og menneskemuren.*

Det blir uro. Alle ser. Hva skjer? Hvem forstyrrer?

Jesus roper: Stopp! Slutt! La alle barna komme til meg! Ingen skal hindre dem!

*Plasser figurene slik at muren åpner seg og det blir en åpning til Jesus som barnefigurene kan gå gjennom.*

Endelig står barna foran Jesus. Han åpner armene sine og velsigner alle barna.

Det blir stille. De voksne har sluttet å kjefte. Mødre og fedre ser glade på barna sine. Alle andre er forbauset.

Jesus sier: Se barna! Også barna hører til Guds rike! Se hvor mye tillit de har. Den som ikke tar imot Guds rike slik som et lite barn, skal ikke komme inn i det!

*Evt. avsluttende samtale om usynlige murer og skillelinjer som barn (og andre) opplever og hva som kan gjøres for å fremme likeverdig deltakelse for alle.*

**Forbønn**

**Variant 1 (av Marit Bunkholt):**

La oss vende oss til Gud i bønn.

Gode Gud, vi begynner med oss selv.

Vi ber om klokskap til å møte barn, bli som barn uten å være barn, lytte til barn og beskytte barn

Vi ber for \_\_\_\_\_\_\_\_\_\_\_\_\_\_\_\_\_\_\_\_\_\_ TENN LYS

Vi ber for \_\_\_\_\_\_\_\_\_\_\_\_\_\_\_\_\_\_\_\_\_\_ TENN LYS

Vi ber for \_\_\_\_\_\_\_\_\_\_\_\_\_\_\_\_\_\_\_\_\_\_ TENN LYS

Vi ber for \_\_\_\_\_\_\_\_\_\_\_\_\_\_\_\_\_\_\_\_\_\_ TENN LYS

Gud, vi ber.

***Bønnesvar: Salme 626 vers 1***

Gud, vi ber for alle barn. La barn oppleve at de blir lyttet til og at de lever under voksnes beskyttelse. Gi alle barn fremtid og håp.

TENN LYS. - Vi tenner et lys for jordas barn.

Vi ber i dag særskilt for de norske barna som bor i flyktningleirer i Syria, vi ber for disse barna, og deres mødre. La dem få oppleve det samme likeverd og de samme rettigheter som alle norske barn skal få oppleve. Gi våre styresmakter mot og vilje til å hente dem hjem, og la rettferdigheten skje fyldest.

TENN LYS. - Vi tenner et lys for barn av IS-foreldre.

Gud vi ber.

***Bønnesvar: Salme 626 vers 2***

Gode Gud, vi ber for ditt skaperverk – for skoger og hav, for planter og dyr, for alt som lever og vokser og skaper liv på jorda.

Hjelp oss å forvalte jorden til beste for alle mennesker, og for alle barn som kommer etter oss.

TENN LYS. - Vi tenner et lys for kampen for jordas framtid.

Vi ber om rettferd, og forsoning mellom folk og nasjoner. Gi oss et åpent sinn i møte med alle mennesker, og gi oss evne til å elske hverandre, slik du har elsket oss.

TENN LYS. - Vi tenner et lys for fred og forsoning.

Gud, vi ber.

***Bønnesvar: Salme 626 vers 3***

Vi takker deg, Gud, for alt godt som kommer fra deg – natur og sol og vind, daglig liv, vennskap og kjærlighet, håp for morgendagen, arbeidslyst og glede. Takk for samarbeidet mellom oss, og takk for muligheten vi har til å bidra dag for dag i din verden og i din kirke.

Bønnesvar: Salme 626 vers 4

**Variant 2:**

*Utdrag fra barnekonvensjonen leses, gjerne av samme person. Etter en kort stillhet tenner forskjellige personer sitt lys på lysgloben og ber sin bønn, så synger alle et bønnesvar. Bruk bønnesvar fra lokal gudstjenesteordning.*

*Her finner du bare noen eksempler. Les gjerne gjennom barnekonvensjonen sammen med barn og lag lokale varianter.*

*ML/L:* La oss høre utdrag fra FNs konvensjon om barns rettigheter, være stille i ettertanke, tenne lys og be.

*En leser:* Alle barn og unge har rett til utdanning. *(Artikkel 28)*

*Kort stillhet til ettertanke*

*Lystenning*

*Lystenner:* Vi ber for barn og unge som ikke får gå på skole på grunn av barnearbeid og fattigdom. Rettferdighetens Gud, styrk arbeidet og engasjementet til organisasjoner og personer som jobber for barns rett til utdanning over hele verden. Hjelp oss alle å bidra til en verden uten barnearbeid og fattigdom.

*Bønnesvar*

*En leser:* Alle barn har rett til å leke*. (Artikkel 31)*

*Kort stillhet til ettertanke*

*Lystenning*

*Lystenner:* Vi ber for barn og unge som ikke leker fordi de lever i krig, på flukt, eller fordi de må forsørge familien og seg selv. Kjære Gud, takk for at du har gitt oss lysten til glede og lek. Hjelp oss å bidra til å skape fred og trygge fellesskap, slik at barn kan få leke sammen i trygghet.

*Bønnesvar*

*En leser:* Alle barn har rett til fritid og hvile. *(Artikkel 31)*

*Kort stillhet til ettertanke*

*Lystenning*

*Lystenner:* Vi ber for barn og unge som lever med uro og bekymring. Mange barn føler seg stresset og opplever press i møte med krav om prestasjon, utseende og tilgjengelighet og tidspress. Gode Gud, takk for at du gir oss hvile og ny kraft. Hjelp oss å bidra til å skape rom, hvor barn og unge kan få hvile og ha det godt.

*Bønnesvar*

**Samlingsbønn**

ML/L Nåde være med dere og fred fra Gud vår Far og Jesus Kristus vår Herre.

1: Gud er vår Far

2: Her i sitt hus tar han oss inn i varme og lys

1: Han er oss nær

2: Nå skal hans ord lede oss rett og styrke vår tro.

1: Gud er vår Far

2: Vi er hans barn,

Begge: nå vil vi prise ham, nå er han her.

*Eller*

*Løftede hender*

ML/L Kjære Gud, du er hos oss. Tenn ditt lys i oss.

*Hendene i kryss foran brystet.*

ML/L Kjære Jesus, du går med oss. La oss få leve i din fred.

*Hendene mot hverandre foran brystet med fingertuppene opp.*

ML/L Kjære Gud, du ser oss.

Ta imot våre tanker og stille bønner.

*Hendene strakt ut foran oss med håndflatene opp.*

ML/L Kjære Jesus, du tar våre hender i dine. Led oss på din gode vei.

*Vi tar dem som sitter ved siden av oss, i hånden.*

ML/L Gode Hellige Ånd, takk for at vi ikke er alene. Hjelp oss å se hverandre med kjærlighet.

**Salmeforslag**

N13 26 Solbarn, jordbarn

N13 498 Du omgir meg på alle sider

N13 708 There is a longing in our hearts

N13 715 Gud, du er rik!

N13 725 Vern og beskytt meg

N13 731 Jeg folder mine hender små (bokmål, nynorsk og nordsamisk)

N13 738 Noen må våke i verdens natt

N13 742 Høy, den bodskapen som vi forkynner